Suid-Afrika staan gestewel en gespoor agter die Bokke | Netwerk24
Suid-Afrika staan gestewel en gespoor agter die Bokke
Deur Gpd Terblanche, Bloemfontein 26 September 2019 00:00
Nou kom die toets vir die Springbokke. Rassie Erasmus en sy hooggeagte kundiges moet hul kaarte reg speel om die Bokke op die wenpad te plaas.
Die nederlaag teen die Kiwi's was nie so vernederend nie. 'n Bal wat hier en daar misgevat is, het die verskil gemaak. Daar is by 'n paar van ons spelers 'n gebrek aan finesse en skerpheid.
Hoekom het ons so min van die kaptein gesien? Waar was die nodige vonk, waar was die sambok?
Dit is tog jammer dat die Bokke so vroeg in die toernooi aan so 'n strawwe toets onderwerp is. Dit was so al of die Fordjie nie op al sy vonkproppe wou vuur nie.
Die talent is daar, maar nie die vonk nie. Die "klein" Cheslin Kolbe, wat die bal met soveel vasberadenheid uit die lug pluk, en Pieter-Steph du Toit, wat soos 'n ware Springbok van ouds deur die verdediging bars, sal die toon moet aangee.
Vuur, vuur en meer vuur gaan nodig wees wanneer die "fighting Irish" moontlik in 'n kwarteindstryd die stryd aangesê word.
Die Iere lyk lus vir groot dinge met hul netjiese afgerondheid en spelblyheid. Hulle sal dieselfde vuur teëkom.
Gelukkig kan in die makliker wedstryde wat nou kom op ons swak plekke, veral strategie, klem gelê word. Die swakker spanne moenie onderskat word nie. Dit lyk of sommige hul huiswerk goed gedoen het. 'n Haas kan uit 'n hoed getrek word.
Bokke, ons gaan nie lê nie.
Ons wil die gesogte Wêreld­beker weer Suid-Afrika toe bring. Ons optimisme vlam hoog. Ons staan gestewel en gespoor agter julle.